作者:鄭燻初
標題:一萼紅
內容:憶燕臺。正倚簾吹絮，小立望郎來。擫管調絲，塗妝綰髻，密意曾託蜂媒。空恁誤、湔裙暗約，最無奈、好夢易驚回。想見而今，淺顰雙翠，沁破妝梅。沈帶悄然寬盡，恨年時行處，紅糝蒼苔。前事重尋，幽歡難偶，鈿合空委鸞釵。這一點、相思清淚，做心下、煩惱幾時灰。數疊蠻箋怨歌，忍對花裁。